**Watch Day Sinagoga din Fabric - Perspective ale schimbării**

**Concluzii**

19 octombrie 2024

Prezentările susținute în prima parte a zilei și dezbaterea care le-a urmat au permis abordarea subiectului – *configurarea în manieră participativă a programului și a temei de restaurare și refuncționalizare a Sinagogii din Fabric* – din mai multe unghiuri și prin mai multe filtre. S-au desprins astfel numeroase idei și concluzii utile pentru demers, care se pot grupa în mai multe categorii, astfel:

1. **Procesul de programare**

* Plasarea demersului în continuarea CEaC TM 2023 trebuie asigurată prin găsirea celor mai bune modalități de a integra principiile și rezultatele obținute în noul proces de programare (arhitecturală, culturală, socială) și a le traduce în prevederile temei de proiectare.
* Concluziile valide și utile ale demersurilor anterioare – studiile de fundamentare pentru intervenția de punere în siguranță, scenariul de reutilizare ca spațiu pentru spectacole – trebuie identificate, selectate și utilizate în procesul de programare, precum și în tema de proiectare.
* Necesitatea de a alcătui o echipă multidisciplinară care să genereze și să gestioneze procedura participativă de programare, de alcătuire a temei și de derulare a proiectului.
* Inițiativa PMT nu are precedente notabile – în România sau în practica internațională a recuperării patrimoniului evreiesc – ceea ce o face cu atât mai importantă, dar și dificilă. Alte demersuri de recuperare a patrimoniului evreiesc s-au concentrat pe diferitele atuuri și necesități ale fiecărui caz, dar nu au pornit de la o logică inclusivă și bottom-up (people-centred, expert-facilitated), în care consultarea comunității / comunităților este asumată ca element cheie al procesului de programare și derulare a proiectului.
* În acest context, al lipsei unei experiențe direct transferabilă, a fost afirmată necesitatea orientării spre rezultate aplicabile, într-un scenariu realist.

1. **Abordarea clădirii**

* A fost evidențiată importanța bunei cunoașteri a clădirii pentru o identificare cât mai extinsă și relevantă a valorilor – ex. valoarea tehnică și culturală a sistemului structural al clădirii, inovator, deschizător de drumuri și perfect adaptat la necesitățile amplasamentului.
* Ca un corolar, s-a amintit necesitatea ca pentru o astfel de clădire valoroasă să fie identificate funcțiunile adecvate, aplicabile fără modificări radicale (și nu invers – adaptarea forțată a clădirii istorice la o funcțiune nouă arbitrară).
* S-a evidențiat importanța găsirii căilor optime de conformare la reglementările tehnice în vigoare – regulamente, norme etc.
* Nu în ultimul rând, a rezultat din prezentări și discuții importanța accesibilizării clădirii istorice și a interpretării și prezentării sale adecvate.

1. **Legătura cu vecinătățile și orașul**

* Spațiul public – înțeles ca bun comun – trebuie să fie inclus în procesul de programare, pentru ca relația sa cu sinagoga să fie bine definită.
* Trebuie avute în vedere și conexiunile (existente, planificate, latente) cu alte cartiere și puncte de interes din oraș – nu doar pe axul est-vest (Piața Libertății – Piața Traian), ci și pe axul nord-sud, pe direcția fostului canal care delimita spre vest parcela sinagogii (cu puncte de reper Multiplexity sau viitorul spațiu al Teatrului German).

1. **Implicarea comunității / comunităților**

* Este necesară implicarea tuturor stakeholderilor relevanți – ceea ce presupune o etapă de identificare și cartare a lor și de definire a intereselor (stakes).
* Comunitatea este granulară, nu este unitară, ceea ce face necesar un efort susținut și diferențiat, particularizat de captare a atenției și de asigurare a participării.
* Comunitatea trebuie înțeleasă (și) în sensul definiției cuprinse în Convenția de la Faro, respectiv comunitate patrimonială / comunități patrimoniale.
* Pentru o cooptare și implicare a comunității care să fie constantă și de durată este necesar ca restaurare și reutilizarea (=activarea) să nu fie consecutive – să fie gândit un scenariu de utilizare și în timpul procesului de restaurare (în ideea de șantier deschis, dar poate și mai mult decât atât).
* Șantierul deschis este un model care trebuie avut în vedere și adoptat pentru a putea genera un proces participativ de durată și pentru a exploata la adevăratul potențial valoarea educațională a șantierului de restaurare.

1. **Rezultate preconizate ale procesului de programare participativă**

* Exploatarea maximală a dimensiunii didactice a demersului: la finalul proiectului să rezulte materiale educative accesibile privind modul în care se intervine pe o clădire istorică; în acest scop nu trebuie pregătită doar tema de proiectare și caietul de sarcini pentru achiziția publică, ci și o temă de documentare a procesului și de realizare a materialelor de îndrumare.
* Contextul istoric, cultural, social și fizic al Sinagogii trebuie transpuse în cerințe și criterii de calitate pentru viitoarea intervenție de restaurare și refuncționalizare.

**Concluziile zilei** – seminarul și dezbaterea au marcat primul pas dintr-un proces de programare participativă care reprezintă o premieră nu doar pentru orașul și Primăria Timișoara, ci și la nivel național sau mai larg, internațional, atunci când obiectul intervenției este patrimoniul evreiesc abandonat.

Demersul trebuie să se înscrie în prevederile cadrului legal și de reglementare tehnică incident și, în mod particular, să respecte prevederile *Strategiei UE privind combaterea antisemitismului și susținerea vieții evreiești (2021-2030)* și ale documentul similar național, *Strategia pentru prevenirea și combaterea antisemitismului, xenofobiei, radicalizării și a discursului instigator la ură 2024-2027*. De asemenea, demersul trebuie să fie permanent și deplin corelat cu tematica educației despre Holocaust și drepturile omului.

Autoritate tutelară – PMT – a adăugat la celelalte obiective ale demersului și obiectivul politic: dezvoltarea, ceea ce din perspectivă patrimonială înseamnă înscrierea Sinagogii în cadrul conceptual oferit de Convenția de la Faro, prin care patrimoniul cultural este definit ca resursă – inclusiv pentru dezvoltare economică, dar nu numai!

În încheiere participanții și-au manifestat disponibilitatea de a se implica în continuare în dezbatere pentru a contribui la configurarea și derularea procesului de programare participativă.